Document ID: 31988L0076

ΟΔΗΓΙΑ ΤΟΥ ΣΥΜΒΟΥΛΙΟΥ της 3ης Δεκεμβρίου 1987 για την τροποποίηση της οδηγίας 70/220/ΕΟΚ περί προσεγγίσεως των νομοθεσιών των κρατών μελών όσον αφορά τα μέτρα που πρέπει να ληφθούν κατά της μολύνσεως του αέρος από τα αέρια που προέρχονται από τους κινητήρες οχημάτων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100 Α,
έχοντας υπόψη την πρόταση της Επιτροπής (1),
σε συνεργασία με το Ευρωπαϊκό Κοινοβούλιο (2),
έχοντας υπόψη τη γνώμη της Οικονομικής και Κοινωνικής Επιτροπής (3),
Εκτιμώντας:
ότι είναι σημαντικό να θεσπιστούν μέτρα στόχος των οποίων θα είναι η δημιουργία, σταδιακά, της εσωτερικής αγοράς εντός του χρονικού διαστήματος που λήγει στις 31 Δεκεμβρίου 1992- ότι η εσωτερική αγορά συνεπάγεται ένα χώρο χωρίς εσωτερικά σύνορα, μέσα στον οποίο είναι εξασφαλισμένη η ελεύθερη κυκλοφορία αγαθών, προσώπων, υπηρεσιών και κεφαλαίων-
ότι στο πρώτο πρόγραμμα δράσης της Ευρωπαϊκής Κοινότητας για την προστασία του περιβάλλοντος, το οποίο ενέκρινε το Συμβούλιο στις 22 Νοεμβρίου 1973, σημειώνεται ήδη ότι θα πρέπει να ληφθούν υπόψη οι πιο πρόσφατες επιστημονικές πρόοδοι σχετικά με την καταπολέμηση της ατμοσφαιρικής ρύπανσης από τα αέρια που προέρχονται από οχήματα με κινητήρα και να γίνει ανάλογη προσαρμογή των οδηγιών, που έχουν ήδη εκδοθεί- ότι το τρίτο πρόγραμμα δράσης προβλέπει συμπληρωματικές προσπάθειες για σημαντική μείωση του σημερινού επιπέδου των ρυπαντικών εκπομπών των οχημάτων με κινητήρα-
ότι η οδηγία 70/220/ΕΟΚ (4) καθορίζει οριακές τιμές για τις εκπομπές μονοξειδίου του άνθρακα και άκαυστων υδρογονανθράκων που προέρχονται από τέτοιους κινητήρες- ότι οι οριακές αυτές τιμές μειώθηκαν για πρώτη φορά από την οδηγία 74/290/ΕΟΚ (5) και συμπληρώθηκαν, σύμφωνα με την οδηγία 77/102/ΕΟΚ (6), με οριακές τιμές για τις αποδεκτές εκπομπές οξειδίων του αζώτου- ότι οι οριακές τιμές για τις τρεις αυτές κατηγορίες ρύπων μειώθηκαν στη συνέχεια από τις οδηγίες 78/665/ΕΟΚ (7) και 83/351/ΕΟΚ (8)-
ότι οι εργασίες που ανέλαβε να εκτελέσει η Επιτροπή στα πλαίσια της πολιτικής της για τη σφαιρική αντιμετώπιση της εξέλιξης των ρυθμίσεων στον τομέα των αυτοκινήτων, έδειξαν ότι η ευρωπαϊκή βιομηχανία διαθέτει ή αναπτύσσει αυτή τη στιγμή τεχνολογίες κινητήρων που επιτρέπουν νέα μείωση των οριακών τιμών- ότι με τη μείωση αυτή δεν διακυβεύονται, για τη θεωρούμενη περίοδο, οι στόχοι της κοινοτικής πολιτικής σε άλλους τομείς, και ιδίως στον τομέα της ορθολογικής χρησιμοποίησης της ενέργειας-
ότι πρέπει να προωθηθεί η καινοτομία και η βιομηχανική ανταγωνιστικότητα, αντίστοιχα, στην εσωτερική αγορά και στις εξωτερικές αγορές- ότι η Κοινότητα πρέπει να λάβει μέτρα για τις εκπομπές ρύπων από τα αυτοκίνητα- ότι τα μέτρα αυτά πρέπει συγχρόνως να εξασφαλίζουν υψηλό επίπεδο προστασίας του περιβάλλοντος και να επιτρέπουν την επίτευξη τιμών προσαρμοσμένων στις ευρωπαϊκές συνθήκες, ούτως ώστε η επίπτωσή τους στο περιβάλλον να είναι οριστικά ισοδύναμη με την επίπτωση των προδιαγραφών που ισχύουν στις Ηνωμένες Πολιτείες της Αμερικής στον τομέα των εκπομπών ρύπων από τα αυτοκίνητα- ότι για την πραγματοποίηση αυτού του στόχου, σκόπιμο είναι να προβλεφθεί διαφοροποιημένη λύση για τις διάφορες κατηγορίες κυβισμού των οχημάτων προκειμένου να μπορέσει η βιομηχανία να τηρήσει, στο μέτρο του δυνατού, τις κοινοτικές προδιαγραφές με λογικό κόστος και με διαφορετικά τεχνικά μέσα- ότι οι οριακές τιμές που προβλέπονται για κατηγορίες οχημάτων με κυβισμό μικρότερο από 1,4 λίτρα αντικατοπτρίζουν τις σημερινές τεχνοοικονομικές συνθήκες των ευρωπαϊκών βιομηχανιών στο τμήμα αυτό της αγοράς και ότι οι οριακές τιμές που θα εφαρμοστούν το 1992/93 θα πρέπει να καθοριστούν το 1987-
ότι οι οριακές τιμές της παρούσας οδηγίας βασίζονται στη δοκιμαστική μέθοδο που καθιερώνει η οδηγία 70/220/ΕΟΚ, αλλά ότι είναι σκόπιμο η διαδικασία αυτή να προσαρμοστεί μελλοντικά, ούτως ώστε να περιλαμβάνει τις συνθήκες κυκλοφορίας όχι μόνο στα πολυσύχναστα αστικά κέντρα, αλλά και έξω από αυτά, και ότι η προσαρμογή αυτή πρέπει να αποφασιστεί το αργότερο κατά το 1987-
ότι στο άρθρο 5 της οδηγίας 70/220/ΕΟΚ προβλέπεται η δυνατότητα προσαρμογής των διατάξεων των παραρτημάτων στην τεχνική πρόοδο-
ότι είναι απαραίτητο οι κινητήρες βενζίνης όλων των οχημάτων που διέπονται από την παρούσα οδηγία να σχεδιαστούν έτσι ώστε να λειτουργούν αποκλειστικά με βενζίνη χωρίς μόλυβδο, προκειμένου να σταματήσει η χρησιμοποίηση προσθέτων ουσιών με βάση το μόλυβδο στα καύσιμα και να προωθηθεί έτσι αποφασιστικά η μείωση της ρύπανσης του περιβάλλοντος από το στοιχείο αυτό-
ότι είναι αναγκαίο οι διατάξεις που θα εφαρμοστούν στους κινητήρες ανάφλεξης με συμπίεση (ντίζελ) των οχημάτων τα οποία αφορά η παρούσα οδηγία, λαμβανομένης υπόψη της ιδιαιτερότητας του συνόλου των ρυπαντικών ουσιών που εκπέμπουν οι κινητήρες αυτοί, να εξακολουθούν να συμβιβάζονται με τη μεταγενέστερη εξέλιξη των διατάξεων σχετικά με τις λοιπές ρυπαντκές ουσίες που εκπέμπονται από κινητήρες αυτού του είδους, στις οποίες αναφέρεται η οδηγία 72/306/ΕΟΚ (19)-
ότι είναι σκόπιμο κατά την περίοδο που μεσολαβεί από την έγκριση των ευρωπαϊκών προδιαγραφών μέχρι την εφαρμογή του αναθεωρημένου ευρωπαϊκού κύκλου δοκιμής, τα οχήματα στα οποία χορηγείται έγκριση, δυνάμει ισότιμων προδιαγραφών, στις εξαγωγικές αγορές της Κοινότητας, να μπορούν επίσης να λαμβάνουν και την έγκριση ΕΟΚ-
ότι όσα κράτη μέλη επιθυμούν, μπορούν, τηρώντας τις διατάξεις της συνθήκης, να υιοθετήσουν νωρίτερα τις νέες τιμές που προβλέπει η παρούσα οδηγία- εννοείται ότι τα κράτη μέλη που κάνουν χρήση αυτής της δυνατότητας δεν μπορούν να απαγορεύσουν ούτε τη διάθεση στην αγορά ούτε τη χρησιμοποίηση οχημάτων εγχώριας ή εισαγόμενων τα οποία τηρούν τις κοινοτικές προδιαγραφές,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα I, II, III, VI και VII της οδηγίας 70/220/ΕΟΚ τροποποιούνται σύμφωνα με το παράρτημα της παρούσας οδηγίας. Παρεμβάλλεται ένα νέο παράρτημα III A.
Άρθρο 2
1. Από την 1η Ιουλίου 1988, τα κράτη μέλη δεν μπορούν, για λόγους που αναφέρονται στη ρύπανση της ατμόσφαιρας από τα αέρια που προέρχονται από τον κινητήρα, ή για λόγους που αναφέρονται στις απαιτήσεις του κινητήρα όσον αφορά τα καύσιμα:
- ούτε να αρνούνται, για έναν τύπο οχήματος με κινητήρα, την έγκριση ΕΟΚ, ή τη χορήγηση του εγγράφου που προβλέπεται στο άρθρο 10 παράγραφος 1 τελευταία περίπτωση της οδηγίας 70/156/ΕΟΚ (10), όπως τροποποιήθηκε τελευταία από οδηγία 87/403/ΕΟΚ (11) ή την έγκριση εθνικής ισχύος,
- ούτε να απαγορεύουν την πρώτη θέση σε κυκλοφορία των οχημάτων,
εάν οι εκπομπές αερίων ρύπων αυτού του τύπου οχήματος με κινητήρα, ή αυτών των οχημάτων, καθώς επίσης και οι απαιτήσεις του κινητήρα όσον αφορά τα καύσιμα ανταποκρίνονται στην οδηγία 70/220/ΕΟΚ, όπως τροποποιείται από την παρούσα οδηγία.
2. Από την 1η Οκτωβρίου 1988 όσον αφορά τους τύπους οχημάτων με κυβισμό μεγαλύτερο των 2 000 cm3,
από την 1η Οκτωβρίου 1990 όσον αφορά τους τύπους οχημάτων με κυβισμό μικρότερο των 1 400 cm3
από την 1η Οκτωβρίου 1991 όσον αφορά τους τύπους οχημάτων με κυβισμό μεταξύ 1 400 cm3 και 2 000 cm3 και από την 1η Οκτωβρίου 1994 όσον αφορά τους τύπους οχημάτων ίδιου κυβισμού που είναι εφοδιασμένα με κινητήρα ανάφλεξης με συμπίεση με άμεση έγχυση καυσίμων.
Τα κράτη μέλη:
- δεν μπορούν πλέον να χορηγούν το έγγραφο που προβλέπεται στο άρθρο 10 παράγραφος 1 τελευταία περίπτωση, της οδηγίας 70/156/ΕΟΚ για έναν τύπο οχήματος με κινητήρα,
- μπορούν να αρνούνται την εθνικής ισχύος έγκριση τύπου οχήματος με κινητήρα,
του οποίου οι εκπομπές αερίων ρύπων δεν ανταποκρίνονται στα παραρτήματα της οδηγίας 70/220/ΕΟΚ, όπως τροποποιούνται από την παρούσα οδηγία.
3. Από την 1η Οκτωβρίου 1989 όσον αφορά τα οχήματα με κυβισμό μεγαλύτερο των 2 000 cm3,
από την 1η Οκτωβρίου 1991 όσον αφορά τα οχήματα με κυβισμό μικρότερο των 1 400 cm3,
από την 1η Οκτωβρίου 1993 όσον αφορά το οχήματα κυβισμού μεταξύ 1 400 cm3 και 2 000 cm3 και από την 1η Οκτωβρίου 1996 για τα οχήματα ίδιου κυβισμού που είναι εφοδιασμένα με κινητήρα ανάφλεξης με συμπίεση τύπου άμεσης έγχυσης.
Τα κράτη μέλη μπορούν να απαγορεύσουν την αρχική θέση σε κυκλοφορία των oχημάτων των οποίων η εκπομπή αερίων ρύπων και οι απαιτήσεις του κινητήρα όσον αφορά τα καύσιμα δεν ανταποκρίνονται στα παραρτήματα της οδηγίας 70/220/ΕΟΚ, όπως τροποποιείται από την παρούσα οδηγία.
Άρθρο 3
1. Τα κράτη μέλη μπορούν να αρνηθούν την εθνική έγκριση, την έγκριση ΕΟΚ ή το έγγραφο που προβλέπεται στο άρθρο 10 παράγραφος 1 δεύτερη περίπτωση της οδηγίας 70/156/ΕΟΚ ενός τύπου οχημάτων με κινητήρα επιβαλλόμενης ανάφλεξης, οι απαιτήσεις του οποίου σε καύσιμα δεν ανταποκρίνονται στις διατάξεις των παραρτημάτων της οδηγίας 70/220/ΕΟΚ, όπως τροποποιείται από την παρούσα οδηγία:
- από 1ης Οκτωβρίου 1988, για τους τύπους οχημάτων με κυβισμό μεγαλύτερο από 2 000 cm3, εκτός από τα οχήματα που ορίζονται στο σημείο 8.11.
- από 1ης Οκτωβρίου 1989, για τους άλλους τύπους.
Από 1ης Οκτωβρίου 1990, τα κράτη μέλη μπορούν να απαγορεύουν την πρώτη θέση σε κυκλοφορία οχημάτων με κινητήρα επιβαλλόμενης ανάφλεξης των οποίων οι απαιτήσεις του κινητήρα όσον αφορά τα καύσιμα δεν ανταποκρίνονται στα παραρτήματα της οδηγίας 70/220/ΕΟΚ, όπως τροποποιείται από την παρούσα οδηγία, εκτός εάν ο κατασκευαστής παρουσιάσει πιστοποιητικό, το οποίο δέχεται η τεχνική υπηρεσία που εξέδωσε την αρχική έγκριση για τις εκπομπές, το οποίο να διευκρινίζει ότι η προσαρμογή των οχημάτων στις νέες απαιτήσεις στον τομέα των καυσίμων απαιτεί μείζονες τεχνικές αλλαγές και συγκεκριμένα: την αλλαγή της τεχνικής περιγραφής, των υλικών των εδράνων των βαλβίδων εισαγωγής ή εξαγωγής ή τη μείωση του λόγου συμπίεσης, ή την αύξηση του κυβισμού του κινητήρα ώστε να αναπληρωθεί η απώλεια ισχύος- στην περίπτωση αυτή, η απαγόρευση δεν είναι δυνατή παρά μόνον μετά τις ημερομηνίες που προβλέπονται στο άρθρο 2 παράγραφος 3.
Άρθρο 4
Το αργότερο έως τις 31 Δεκεμβρίου 1987, το Συμβούλιο μετά από πρόταση της Επιτροπής:
- αποφασίζει περαιτέρω μείωση των τιμών που θα εφαρμόζονται στα οχήματα με πραγματικό κυβισμό κάτω των 1 400 cm3- οι νέες τιμές θα ισχύσουν το αργότερο από το 1992, όσον αφορά την έκδοση νέων εγκρίσεων από εθνικής πλευράς και από το 1993, όσον αφορά την πρώτη θέση των οχημάτων σε κυκλοφορία,
- προβαίνει στην τροποποίηση της δοκιμής που περιλαμβάνεται στο παράρτημα III της οδηγίας 70/220/ΕΟΚ, προκειμένου να προσαρμοστεί στις σημερινές συνθήκες, ιδίως με την προσθήκη δοκιμασιών οδήγησης εκτός πόλεως,
- θα αποφασίσει τη μεθόδευση της θεσμοθέτησης της τροποποιημένης δοκιμής που περιλαμβάνεται στο παράρτημα III και τους όρους της κατάργησης του παραρτήματος III και του παραρτήματος III A της οδηγίας 70/220/ΕΟΚ, όπως τροποποιείται από την παρούσα οδηγία συμπεριλαμβανομένης και της μεταβατικής περιόδου.
Άρθρο 5
Τα κράτη μέλη θέτουν σε ισχύ τις αναγκαίες διατάξεις για να συμμορφωθούν προς την παρούσα οδηγία πριν από την 1η Ιουλίου 1988 και ενημερώνουν αμέσως σχετικά την Επιτροπή.
Άρθρο 6
Η παρούσα οδηγία απευθύνεται στα κράτη μέλη.
Βρυξέλλες, 3 Δεκεμβρίου 1987.

Labels: 8
15
20